कैश फॉर वोट : सोमवार को रेवती रमण से पूछताछ  
वोट के बदले नोट मामले में अमर सिंह से पूछताछ करने के बाद दिल्ली पुलिस अब सोमवार को सपा के सांसद रेवती रमण सिंह से पूछताछ करेगी।
वोट के बदले धन कांड के सिलसिले में दिल्ली पुलिस सोमवार को समाजवादी पार्टी के सांसद रेवती रमण सिंह से पूछताछ करेगी। एक वरिष्ठ पुलिस अधिकारी ने कहा कि दिल्ली पुलिस की अपराध शाखा ने सिंह को शुक्रवार को नोटिस जारी कर चाणक्यपुरी स्थित इसके अंतरराज्यीय प्रकोष्ठ कार्यालय में जांचकर्ताओं के समक्ष सोमवार को उपस्थित होने को कहा।  इस मामले में गिरफ्तार सुहैल हिंदुस्तानी ने बीजेपी सांसदों को खरीदने का सौदा करने के लिए कथित तौर पर सिंह से 21-22, जुलाई 2008 की रात को संपर्क किया था। रेवती रमण के पूर्व सहयोगी अमर सिंह से दिल्ली पुलिस ने इस मामले में पूछताछ की है और अब उनसे पूछताछ की तैयारी है।  अधिकारी ने कहा कि एजेंसी बीजेपी सांसद अशोक अर्गल और बीजेपी नेता लालकृष्ण आडवाणी के पूर्व सहयोगी सुधीन्द्र कुलकर्णी से भी पूछताछ करेगी, जिन्होंने 2008 के विश्वास मत के दौरान सांसदों की कथित खरीद-फरोख्त को उजागर करने के लिए स्टिंग ऑपरेशन किया था।